فى الرياضيات والكومبيوتر هيا مجموعه من الخطوات المنطقيه الرياضيه المسلسله اللى بتحل مشكلة ما واتسمت كده نسبه للعالم الرياضى المعروف ابو جعفر محمد أبن موسى الخوازرمى. الجوريزميات بتسُتخدم فى معالجة البيانات وفى العمليات الحسابيه والمسائل الرياضيه. بدايه من نقطه معروفه ومُدخلات اوليه بتبدى التعليمات اللى بتوصف عمليه حسابيه بتمر بحالات متتاليه وقت التنفيذ وفى الاخر بتطلع نتيجه ناجحه(الحاله النهائيه) اللى هيا حل للمشكله اللى المفروض الجوريزم بتحلها. التحويل من حاله للتانيه مش لازم يكون متحدد او معروف قبل كده ففيه مثلا الجورزميات معروفه باسم الجورزميات عشوائيه بيدخل فيها مدُخلات عشوائيه. مفيش تعريف منهجى للجوريزم لكن فيه تعريفات غير منهجيه فمثلا بتتعرف انها:"مجموعه من القواعد الدقيقه اللى بتعرف تسلسل من العمليات", فيه رأى بيقول ان أى برنامج هوا عباره عن الجوريزم لو بينتهى فى الاخر(يخلص يعنى), وفيه رأى تانى بيقول ان أى برنامج هوا الجوريزم لو خلص(انتهى) بعد عدد معين من الخطوات الحسابيه. ممكن نعبر عنها بكذا شكل: الخرايط الانسيابيه(فلو تشارتس) - بسودوكود(بالانجليزى Pseudocode)(بالعربى الكود المزيف) - الكلام العادى الطبيعى اللى احنا بنتكلمه. الخرايط الانسيابيه هيا عباره عن تمثيل مصور للجوريزم بأشكال معينه زى المعين والمثلث والمستطيل.